Covid-19-statistieke: Byna 5 000 nuwe gevalle bevestig(Argieffoto: Gerd Altmann/pixabay) Suid-Afrika se bevestigde Covid-19-gevalle het nou die 90 000-kerf verbygesteek en het teen Saterdag op 92 681 gestaan nadat 4 969 nuwe gevalle bevestig is. Dr. Zweli Mkhize, minister van gesondheid, het gesê die sterftesyfer staan in dié stadium op 1 877 nadat nog 46 sterftes weens die virussiekte bevestig is. In die Wes-Kaap is nog 32 sterftes aangemeld, in die Oos-Kaap 11 en drie nuwe sterftes is in KwaZulu-Natal bevestig. Die sterftekoers staan op 2% en 50 326 mense (54,3%) wat die virus opgedoen het, het reeds daarvan herstel, het Mkhize gesê. Altesaam 1 293 608 toetse is tot dusver gedoen, waarvan 33 174 in die afgelope 24 uur. Die meeste gevalle is steeds in die Wes-Kaap (50 173), gevolg deur Gauteng (18 978) – waar meer as 1 800 gevalle die afgelope dag bevestig is – en die Oos-Kaap (14 721). Wil jy op hoogte bly van alle nuus oor Covid-19 op Maroela Media? Kliek hier om in te teken op ŉ daaglikse nuusbrief.